**Električky Graz série 59 – 73** sú dvojnápravové obojsmerné električky, vyrobené v roku 1920 podnikom Grazer Waggon- & Maschinen-Fabriks-Aktiengesellschaft vorm. Joh. Weitzer v Grazi pre Společnost brněnských pouličních drah elektrických. Išlo o posledné brnianske električky zo Grazu.

Konštrukcia
-----------

Základná konštrukcia skrine vychádzala z predtým dodaných električiek série 50 – 55 zo Grazu, niektoré prvky ale vychádzali z električiek radu CMG z vagóniky Studénka. Vozňová skriňa bola tvorená oceľovým roštom a drevenou kostrou. Zo série 50 – 55 vychádzal pôdorys skrine, ktorý bol však zúžený na 2,3 m, a konštrukcia strechy (drevené palubovky pokryté plátnom). Z radu CMG naopak boli využité veľké bočné okná, obloženie spodnej polovice skrine a usporiadanie sedadiel, ktoré bolo na jednej strane pozdĺžne a na druhej priečne. Vstup na uzavreté plošiny bol zaistený posuvnými dverami, ktoré boli vpredu na pravej strane v smere jazdy dvojdielne a vzadu jednodielne. Priestor pre cestujúcich bol od plošín oddelený prepážkami s posuvnými dverami. Odber prúdu bol zaistený pomocou tyčového zberača s kladkou. Skriňa spočívala na dvojnápravovom nitovanom podvozku z oceľových plechov a valcovaných profilov. Odpruženie zabezpečovali listové pružiny, nápravy boli uchytené pomocou klzných ložísk. Elektrickú časť dodala firma AEG, jej súčasťou boli osvedčené kontroléry B6-30 s jedenástimi jazdnými stupňami (šesť pre zapojenie motorov do série a päť pre paralelné zapojenie motorov) a šiestimi stupňami elektrodynamickej brzdy. O samotnú reguláciu výkonu sa starali na streche umiestnené liatinové odporníky. Pohon vozňov zabezpečovali dva motory typu DU 158 s výkonom 40,5 kW.

Počas svojej prevádzky boli vozne upravované. Tyčový zberač bol v 30. rokoch 20. storočia vymenený za lýru, ktorá však trpela odskoky, takže bola po druhej svetovej vojne nahradená ľahkým pantografom. Dvojité posuvné dvere na plošinách boli v priebehu 30. rokov nahradené štvorkrídlovými skladacími, na stúpačkách pribudol v tej dobe aj jeden schod pre ľahší nástup a priečne sedadlá boli v salóne pre cestujúcich nahradené pozdĺžnymi lavicami.

Dodávky električiek
-------------------

V roku 1920 bolo vyrobených celkom 15 vozňov tohto typu.

| Súčasný stať | Mesto | Stránka | Roky dodávok | Počet vozňov | Evidenčné číslapri dodaní | Poznámky | Zdroj |
| --- | --- | --- | --- | --- | --- | --- | --- |
| Česko  Česko | Brno | stránka | 1920 – 1921 | 15 | 59 – 73 | Dodané aj dva náhradné podvozky, neskôr použité pre električky č. 151 a 152 |  |

Prevádzka
---------

Električka ev. č. 72 v depozitári TMB v Líšni
Objednávka na nové vozne zo vagóniky v Grazi bola zo strany Spoločnosti brnianskych elektrických pouličných dráh urobená už v roku 1916, ale vzhľadom na udalosti prvej svetovej vojny prebehla ich výroba až roku 1920. Prvé štyri vozne boli v Brne zaradené do prevádzky v októbri 1920, zvyšných 11 potom vo februári a máji 1921. Po roku 1929 boli vozne tejto série presunuté do vozovne Husovice, odkiaľ obsluhovali predovšetkým linky 2, 5 a 8. v roku 1950 došlo k hromadnému prečíslovaniu brnianskych električiek, vozne č. 59 – 73 získali nové čísla 19 – 33. Ich vyraďovanie z osobnej dopravy prebehlo v rokoch 1963 – 1965, deväť z nich bolo potom prevedených medzi služobné vozidlá. Väčšina z nich bola definitívne vyradená v rokoch 1967 a 1968, ako posledný bol v roku 1969 odstavený služobný vozeň č. 816.

V roku 1968 bol počas príprav na oslavy 100. výročia brnianskej mestskej hromadnej dopravy, ktoré sa mali konať v roku 1969, vybraný služobný vozeň č. 812 (odstavený 1968) ako zástupca svojej série. V priebehu rokov 1968 a 1969 bol v Ústredných dielňach Dopravného podniku mesta Brna renovovaný do stavu po rekonštrukcii v roku 1937 (lýrový zberač, pozdĺžne sedačky, dva stupienky, štvordielne dvere) a bolo mu navrátené pôvodné číslo 72. V roku 1971 bol, spoločne s ostatnými do tej doby renovovanými električkami, odovzdaný Technickému múzeu v Brne, ktoré ho zaradilo do svojej vznikajúcej zbierky vozidiel MHD.

Referencie
----------

1. 1 2 3 4 5   *72 - El. motorový vůz* [online]. sabdigital.cz, [cit. 2018-05-22]. Dostupné online.
2. 1 2 3   *Katalog vozidel a lodí*. Brno : Dopravní podnik města Brna. S. MV6.
3. 1 2  NESIBA, Zdeněk, a kol. *100 let elektrické pouliční dráhy v Brně 1900–2000*. [s.l.] : Vojtěch Wolf – vydavatelství WOLF & Tramvajklub Brno, 2000. S. 54 – 58.
4. ↑   *Evidence DPMB: vozy MV5* [online]. Bmhd.cz, [cit. 2018-05-22]. Dostupné online.
5. ↑  KOCMAN, Tomáš. *Historická vozidla MHD ve sbírce Technického muzea v Brně*. Praha - Brno : Pavel Malkus, dopravní vydavatelství a Technické muzeum v Brně, 2009. Ďalej len Kocman. ISBN 978-80-87047-17-0,  978-80-86413-60-0. S. 10.
6. ↑  Kocman, s. 133.
7. ↑  Kocman, s. 18 – 19.

* *Tento článok je čiastočný alebo úplný preklad článku Tramvaje Graz série 59–73 (Brno) na českej Wikipédii.*

Literatúra
----------

* KOCMAN, Tomáš. *Historické vozidlá MHD v zbierke Technického múzea v Brne*. [s.l.] : Pavel Malkus, dopravní vydavatelství a Technické muzeum v Brně, 2009. ISBN 978-80-87047-17-0,  978-80-86413-60-0. S. 133.
* NESIBA, Zdeněk, a kol. *100 let elektrické pouliční dráhy v Brně 1900–2000*. [s.l.] : Vojtěch Wolf – vydavatelství WOLF & Tramvajklub Brno, 2000. S. 54 – 58.

Iné projekty
------------

Commons
* Spolupracuj na Commons Commons ponúka multimediálne súbory na tému **Električky Graz série 59 – 73 (Brno)**

| * z
* d
* u
Dvojnápravové električky dodávané do Brna (1899 – 1954) |
| --- |
| Motorové | 
* električky Graz série 1 – 41
* električky KPS série 1 – 5
* električky KPS série 6 – 7
* električky Graz série 50 – 55
* električky CMg série 56 – 58, 153 – 155
* električky Graz série 59 – 73
* električky KPS série 74 – 149, 151 – 152, 400 – 405
* električka SBPD číslo 150
* električky 4MT (série 117 – 146)

 |
| Vlečné | 
* vlečné vozne Graz série 60 – 71
* vlečné vozne q2 (série 101 – 112)
* vlečné vozne m (série 201 – 210)
* vlečné vozne Ringhoffer série 211 – 260
* vlečné vozne KPS série 261 – 296
* vlečné vozne KPS série 297 – 326

 |
| Ostatné | 
* elektrické rušne Graz série 1 – 4
* čistič koľajových žliabkov Schörling
* kropiace vozne KPS série 1 – 3
* koľajový brus Schörling

 |